Priznanje Vladimirja Kralja za kritiške in teatrološke dosežke za obdobje 2016/17

**AMELIA KRAIGHER**

Gledališka, plesna in filmska kritičarka, teatrologinja in esejistka, urednica, dramaturginja, literarna komparativistka in ne nazadnje tudi 'epizodna' gledališka igralka Amelia Kraigher že dobri dve desetletji tako ali drugače ustvarjalno sodeluje pri oblikovanju slovenskega gledališkega prostora. Pogosto jo srečamo v vlogi članice različnih strokovnih komisij, kjer z elegantno pronicljivostjo in dobrohotnim občutkom odgovorno in blagodejno vpliva na delovanje gledaliških ustvarjalcev. V preteklosti se je uspešno oblikovala tudi kot organizatorka in selektorica različnih gledaliških festivalov, kot so na primer Borštnikovo srečanje, Teden slovenske drame, Break 21 in mednarodni lutkovni festival Lutke.

V neizmerno veselje in zadovoljstvo mi je, da v imenu Društva gledaliških kritikov in teatrologov Slovenije Amelii Kraigher lahko podelim priznanje Vladimirja Kralja za posebne dosežke na področju gledališke kritike in teatrologije za obdobje 2016/17 za njen celostni pristop k urednikovanju na področju uprizoritvenih dejavnosti. V vse bolj obubožani slovenski medijski pokrajini, ki gledališki kritiki in poglobljenemu premisleku o moderni gledališki produkciji mačehovsko namenja vse manj prostora, je nagrajenčino odpiranje in podpiranje alternativnih oblik objavljanja produkcije smisla še toliko bolj dragoceno. Kot odgovorni urednici revije Maska in knjižnih zbirk TransFormacije in Mediakcije ji je uspelo ustvariti bogato ustvarjalno zavetje za vrsto slovenskih in tujih premišljevalcev o gledališču, plesu in performansu, slovensko gledališko in plesno produkcijo pa uspešno umestiti onkraj lokalnega.